L-UE qed tiffaċilita l-protezzjoni konsulari għal ċittadini mhux rappreżentati tal-UE f'pajjiżi terzi billi tissimplifika l-ħruġ ta' dokumenti provviżorji tal-ivvjaġġar sikuri u ġeneralment aċċettati. Illum, il-Kunsill adotta direttiva dwar dokument provviżorju tal-ivvjaġġar tal-UE. In-negozjati dwar dan il-fajl ġew konklużi taħt il-Presidenza Rumena tal-Kunsill. Id-direttiva taġġorna r-regoli, il-format u l-karatteristiċi tas-sigurtà tad-dokument provviżorju tal-ivvjaġġar tal-UE (ETD). Din tissimplifika l-formalitajiet għaċ-ċittadini mhux rappreżentati tal-UE f'pajjiżi terzi li l-passaport jew id-dokument tal-ivvjaġġar tagħhom ikun intilef, insteraq jew inqered, biex jiġi żgurat li jiġu pprovduti b'dokument provviżorju tal-ivjaġġar minn stat membru ieħor, biex ikunu jistgħu jivvjaġġaw lejn pajjiżhom. Id-direttiva għalhekk tippermetti liċ-ċittadini mhux rappreżentati tal-UE li jeżerċitaw id-dritt tagħhom għall-protezzjoni konsulari b'mod aktar faċli u effettiv Id-direttiva tfittex ukoll li tiżgura konsistenza bejn il-kundizzjonijiet u l-proċeduri speċifiċi għall-ħruġ tad-dokumenti provviżorji tal-ivvjaġġar tal-UE, u r-regoli ġenerali dwar miżuri ta' koordinazzjoni u kooperazzjoni biex tiġi ffaċilitata l-protezzjoni konsulari ta' ċittadini mhux rappreżentati tal-UE f'pajjiżi terzi. Dokument provviżorju tal-ivvjaġġar huwa dokument għal vjaġġ wieħed li jippermetti lid-detentur jirritorna lura pajjiżu, jew, f'każijiet eċċezzjonali, f'destinazzjoni oħra, f'każ li dan ma jkollux aċċess għad-dokument tal-ivvjaġġar regolari tiegħu, pereżempju għaliex ikun insteraq jew intilef. Iċ-ċittadini mhux rappreżentati jenħtieġ li jkunu jistgħu japplikaw għal dokument provviżorju tal-UE fl-ambaxxata jew fil-konsulat ta' kwalunkwe stat membru tal-UE. L-istat membru li jgħin liċ-ċittadin imbagħad jiċċekkja mal-istat membru tal-persuna kkonċernata biex jikkonferma n-nazzjonalità u l-identità tagħha. Dawn il-konsultazzjonijiet bejn l-istati membri għandhom isiru kemm jista' jkun malajr, ġeneralment fi żmien ħamest ijiem. Id-dokument provviżorju tal-ivvjaġġar maħruġ għandu jkun validu għall-perjodu meħtieġ biex isir il-vjaġġ u, ħlief f'ċirkostanzi eċċezzjonali, għal mhux aktar minn 15-il jum kalendarju. Dan ser ikollu format uniformi (li jikkonsisti minn forma u stiker), ikun fih l-informazzjoni kollha meħtieġa u jkun jissodisfa standards tekniċi għoljin biex jiġu evitati l-kontrafazzjoni u l-falsifikazzjoni, inkluż karatteristiċi tas-sigurtà rikonoxxuti. Biex tissaħħaħ is-sigurtà, ir-riċevituri ta' dokument bħal dan għandhom jirritornawh lill-awtoritajiet ladarba jkunu waslu d-dar b'mod sikur. Il-passi li jmiss Issa d-direttiva ser tiġi ffirmata u ppubblikata fil-ġurnal uffiċjali tal-Unjoni Ewropea, u ser tidħol fis-seħħ fl-għoxrin jum wara l-pubblikazzjoni tagħha. Il-Kummissjoni mbagħad tadotta atti ta' implimentazzjoni li jkun fihom speċifikazzjonijiet tekniċi addizzjonali għad-dokumenti provviżorji tal-ivvjaġġar tal-UE. L-istati membri ser ikollhom sentejn biex jadottaw dawn l-ispeċifikazzjonijiet tekniċi addizzjonali, kif ukoll kwalunkwe leġislazzjoni u dispożizzjonijiet meħtieġa biex jikkonformaw mad-direttiva. Dawn imbagħad jibdew japplikaw il-miżuri miftiehma 36 xahar wara l-adozzjoni tal-ispeċifikazzjonijiet tekniċi. Kuntest Ir-regoli dwar dokument provviżorju tal-ivvjaġġar tal-UE ġew adottati għall-ewwel darba fl-1996. Madankollu, il-format attwali ta' dan id-dokument ma jissodisfax l-istandards tas-sigurtà moderni, filwaqt li jiftaħ ir-riskju ta' frodi u falsifikazzjoni. Bħala tweġiba għal dan, il-Kummissjoni ressqet proposta inizjali biex taġġorna dawn ir-regoli fil-31 ta' Mejju 2018. Il-Parlament Ewropew imbagħad adotta l-opinjoni tiegħu fis-16 ta' Jannar 2019. Direttiva tal-Kunsill li tistabbilixxi Dokument Provviżorju tal-Ivvjaġġar tal-UE Din ir-riżorsa bħalissa hi disponibbli biss bil-lingwa jew il-lingwi li ġejjin: Protezzjoni konsulari (informazzjoni ġenerali) Ara l-paġna tal-laqgħa